Doodskis-video: Borgtoguitspraak gelewerOosthuizen (links) en Jackson Donderdag in die hof. Foto: Phillip Bruwer Landdros Jongilizwe Dumehleli het Oosthuizen en Jackson se borgtogaansoeke geweier. Hy het gesê die beskuldigdes het die reg om teen sy uitspraak te appelleer. Mense in die hof het hard hande geklap nadat die landdros sy besluit bekend gemaak het. Volgens Dumehleli het hy die beskuldigdes se persoonlike omstandighede in ag geneem in sy besluit. Dumehleli het gesê hy glo nie die beskuldigdes se vroue en kinders sal honger ly nie en dat hulle families moet intree om te help. Dumehleli het in sy uitspraak ŉ opsomming gegee van die saak en die beskuldigdes se persoonlike omstandighede. Hy het gesê hy moes vasstel of dit in belang van geregtigheid is dat die beskuldigdes op borgtog vrygelaat word. Hy het verwys na die beskuldigdes wat albei getroud is en jong kinders het. Albei het vaste adresse en betrekkings gehad toe hulle in hegtenis geneem is. Dumehleli het met verwysing na die ondersoekbeampte se getuienis tydens die borgtogaansoek weer na Victor Rethabile Mlotshwa, die beweerde slagoffer, se weergawe van die gebeure verwys. Die ondersoekbeampte het ook versoek dat die beskuldigdes nie op borgtog vrygelaat word nie weens die wye mediadekking wat die saak ontvang het en uit vrees vir die beskuldigdes se veiligheid. Tydens die borgtogaansoek het die hof onder meer Mlotshwa en die beskuldigdes se weergawes van die gebeure gehoor. Mlotshwa het aangevoer dat hy deur ŉ veld gestap en toe deur die beskuldigdes voorgekeer is. Hy het gesê hy is aangerand en vasgebind en later gedwing om in ŉ doodskis te klim. Die beskuldigdes het aangevoer dat Mlotshwa koperkabels gesteel het en dat hulle hom ŉ les wou leer. Volgens hulle verklarings wat aan die hof voorgelees is, het hulle nie die bedoeling gehad om Mlotshwa leed aan te doen nie. Hulle het ook gesê Mlotshwa het hulle gedreig. Dumehleli het egter die bewering dat Mlotshwa koperkabels in sy besit gehad het, verwerp. Volgens die landdros het die beskuldigdes ook nie ŉ saak van onwettige betreding aanhangig gemaak nie. “Dit wys die aanranding was ŉ voorval van brutale rassisme.” Volgens Dumehleli wou die beskuldigdes ook nie bekend maak hoekom hulle ŉ kis in hulle besit gehad het nie. Dumehleli het gesê daar moet DNS-toetse op die kis gedoen word om te kyk of iemand anders dalk ook daarin was. Hy het ook sy teleurstelling uitgespreek met die ondersoekbeampte se voorlopige ondersoek na die voorval. Dumehleli het tydens sy uitspraak gefokus op rassisme en vorige uitsprake in die verband. Hy het gesê “rassisme is ŉ virus waaronder die hele wêreld ly”. Volgens Dumehleli aanvaar hy ook nie die beskuldigdes se regsverteenwoordiger se argument dat hulle nie veilig sal wees in aanhouding nie. Dumehleli het egter ook Mlotshwa se weergawe van die gebeure bevraagteken. Hy het gesê indien die voorval amper ŉ uur geduur het soos wat Mlotshwa beweer, sou hy “doodgegaan het van angs” of erger beseer gewees het. Hy het ook gesê dit is kommerwekkend dat Mlotshwa eers so lank ná die voorval ŉ dokter gaan spreek het. Adv. John Welch, namens Jackson en Oosthuizen, het aan Maroela Media gesê hulle gaan nie in die stadium kommentaar lewer nie. Hy kon ook nie onmiddellik sê of hulle teen die uitspraak gaan appelleer nie. Die saak is tot 25 Januarie uitgestel. Lees alle vorige berigte oor die doodskis-video op Maroela Media.